정조 2년
戊戌十二月二十日巳時。上御熙政堂。大臣備局堂上引見入侍時。領議政金尙喆。左議政徐命善。刑曹判書具善復。戶曹判書具允鈺。左參贊洪樂性。兵曹判書李徽之。吏曹判書洪樂純。工曹判書權噵。副司直金孝大。行副司直鄭好仁。禮曹判書金華鎭。訓鍊都正李國賢。吏曹參判徐浩修。大司成李衍祥。行都承旨洪國榮。行左承旨鄭民始。同知中樞府事李普行。副司直柳戇。持平李䕫。獻納南鶴聞。校理金憙。正言李殷模趙鼎鎭。記事官柳孟養。事變假注書朴師默。記事官徐龍輔李信祜。以次進伏訖。尙喆等曰。近日聖體。若何。上曰。一樣矣。王大妃殿。氣候。何如。上曰。入冬以後。氣候長時未寧矣。惠慶宮氣候。何如。上曰。哀毁之餘。氣候大有損傷。焦悶何言。尙喆曰。日暖如此。非但時氣之失節。莫重藏氷。尙未爲之。而昨見備忘下者。反躬自責之敎。縷縷懇惻。凡在瞻聆。孰不欽仰。而時令乖常。此皆臣等之罪也。上曰。咎在否德。何有於卿等也。尙喆等曰。以殿最不審之事。臣等頃已陳箚。而極甚惶悚矣。上曰。此非卿等所可替引者。何必復提。尙喆曰。喬桐水使。以實病呈狀。至於屢次。故一向相持。俱妨公私。不得已仰請遞改矣。及承仍任之命。臣之率爾請遞。已極惶悚。而聖敎誠爲至當矣。上曰。成績未著。而數遞可悶。故特爲仍任矣。尙喆曰。儒賢造朝。法講夜對。次第行之。必多裨益於聖學。而中外之想望。亦可副矣。況以先正之孫。其赴召。又與先正造朝之年相符。事非偶然矣。上曰。虛竚之餘。幡然而來。予甚欣喜。而屢接講筵。造詣固不淺。而眞是厚德君子矣。命善曰。臣亦往訪。見其人而聽其言。則果然有學力矣。尙喆曰。此咸鏡監司趙㻐狀啓也。備陳鏡城等尤甚邑。不可不設賑之狀。仍以爲本道昨年賑穀一萬八千石中。折米限一萬石許劃。私賑及貢米。依前參酌許劃。監兵營及設賑各邑月課米。竝許停減。空名帖一千張成送。尤甚邑。明年分糶。實無繼巡之望。還穀有裕邑。次次推移。移運六鎭各邑交濟久置中。量宜移運。繼巡還分事。令廟堂。稟旨分付矣。北關民事。聞甚可悶。道臣所請。亦有斟量。賑穀一萬石之劃給。空名帖一千張之成送。監兵營及設賑邑月課米之停退。道內還穀之移轉交濟久置中。量宜移運事。竝依許施。而旣與丙申賑政有異。私賑及貢米。今姑置之。前頭賑穀。如或不足。待其更爲狀聞區劃。亦未晩。以此分付。何如。上曰。依爲之。尙喆曰。此北兵使李明運狀啓也。明春行營屬軍兵合操及茂山以北各衛軍兵巡操。依定式擧行事。令廟堂稟旨分付矣。北關詰戎。雖與他有異。今春旣已行操。且當荐歉設賑之時。民事不可不念。明年春操。姑爲停止。何如。上曰。依爲之。尙喆曰。此江原監司李亨逵狀啓也。以爲鬱陵島搜討。明年當爲擧行。而嶺東諸邑。今將設賑。入島之時。爲弊不些。搜討一款。令廟堂。稟旨分付矣。搜討。乃是三年一次擧行之事。而此與軍兵操鍊之弊。有異。連次停退。亦甚疎虞。明年則依例爲之之意。分付。何如。上曰。依爲之。尙喆曰。此慶尙監司李在簡狀啓也。以統制使李敬懋。邊將殿最。同議於臣營。而其中薺浦萬戶李廷高之爲目。不合於中考。故改以下考以送矣。敬懋。以迎送有弊。改其目。仍其中而封啓。殿最何等嚴重。而不使道臣與聞者。大損體統。亦關後弊。李廷高。以下考施行。統制使。則事體自別。不敢以循例論斷。請令廟堂。參量稟處爲辭矣。殿最封啓。事體甚重。則統帥旣與道臣同議之後。不復往復。只改其等第措語。果是失體。統制使李敬懋。從重推考。薺浦萬戶李廷高之中考。以下考施行。雖以道臣言之。統帥與他閫。事面有別。則其所狀論。終未妥當。末端參量稟處之請。有違常格。慶尙監司李在簡。亦爲從重推考。何如。上曰。依爲之。已上竝出擧條上曰。嶺伯事。誠爲未妥矣。統帥之不復往復。雖是失體。統帥與他閫有別。則以參量稟處狀請。殊欠體例。且以今番殿最觀之。七十二州中下考絶稀。許多守令。必無擧皆善治之理。而專事褒奬。了無懲勵之意。此豈委任之本意乎。良可慨然。尙喆曰。考績之法。重且大矣。雖京司。固當有激掦之道。而況守令之係生民休戚者乎。今番殿最。可謂不善擧行矣。上曰。統營錢還事。何以決定乎。尙喆曰。錢還一節。終涉難處矣。今若許施。則嶺南之民。爲弊孔多。若一切防禁。則統營實有難支之慮。頃日筵退後。與諸備堂相議。則終無良策。實爲兩難矣。上曰。更商後。從速稟處。可也。尙喆曰。此前南兵使金永綬所懷也。其一。南兵營沿海之邊。有間路。直抵安邊。無所關隘。摩天咸關兩嶺之下。積石爲壘。斷其間路事也。形便當否。雖未能遙度。凡係嶺阨間路。此是從前禁飭者。分付帥臣。詳審其形址。使之狀聞後稟處。何如。上曰。依爲之。尙喆曰。其一。城津地勢。爲北路關隘之要害處。吉州防禦營。依舊復設於城津事也。城津吉州之互爲防禁。非一非再。關防利害。雖未目覩。國家大體。銷刻可悶。下詢處之。何如。上曰。左相之意。何如。命善曰。臣則曾見城津。所處雖是要害。地勢甚狹。似難排置防營。今旣移設於吉州。恐不必續續變通矣。上曰。將臣之意。何如。善復曰。臣未見北道間路事與防營移設便否。不可臆對矣。國賢曰。防營之乍設乍移。旣涉重難。且其地形。不合設營矣。國榮曰。臣亦不見北道。雖未知其形便。而防禦設營。事係重大。似不可輕議矣。上曰。置之。可也。尙喆曰。其一。北關巡操時。晝鍊夜操。聞令趍赴。執戟登城。頗有實效。而至於南關。初無守城之制。依北關例擧行事也。守城之制。宜無彼此之別。而設施之難。必有南北之異。分付帥臣。擧行便否。論理狀聞後。稟處。何如。上曰。依爲之。尙喆曰。其一。架山山城。外險內夷。實合守城之地。設柒谷府於平地。置監營中軍於城中。器械餉穀。量宜移儲事也。當設邑於山城。必有意義。則到今移邑。恐難輕議。置之。何如。上曰。依爲之。尙喆曰。其一慈母山城。高峻絶險。內則平夷。爲關西山城之最。別設履歷窠。另擇名武。修治頹城。軍需量宜分儲事也。此山城。素稱本道好關防。而旣是監營之主管者。又有守臣之句檢。則今不必別設履歷窠。下詢處之。何如。上曰。曾經道臣。各陳所見。可也。允鈺曰。慈母山城。果是形勝之地。而爲最於道內者也。巡營錢木。旣有捧留。近邑餉穀。亦多儲峙。而道臣主管其節制。邑守各任其防守。緩急得力。自可無慮。履歷窠之創設與否。恐無加損於守城之策矣。樂純曰。此城專屬監營。而七邑糶糴及軍器。皆是所管。初無廢置之事。則金永綬之所陳。未知何據。而疎虞與否。無足爲慮矣。上曰。然則置之。可也。尙喆曰。其一雲峰形地。前抵南原。後接咸陽。爲湖嶺之要衝。設爲防禦事也。此縣果是湖嶺要衝。所以兼營將之任。管轄嶺底諸邑者。當初設置。意實有在。而以至殘之小邑。何能責防營之重務乎。事係官制。下詢處之。何如。上曰。將臣之意。何如。善復曰。臣則雖未見形便。自古素稱賊路要衝之地。旣置兼營將。且地狹民小。更設防禦。似難輕議矣。國賢曰。臣熟知其形便。卽是賊路之要衝。防營設立之議。從前有之矣。國榮曰。臣不知其形便。而從前雖有此議。迄未創設者。蓋緣邑力之至殘也。苟欲固其關防。勢必割其隣壤。合力竝守。此豈輕易可議之事乎。上曰。曾經道臣。亦陳所見。可也。樂性曰。雲峰果是湖嶺要衝之地。而邑居山上。地勢狹隘。且邑力至殘。設置防營。恐難輕議矣。浩修曰。雲峯固是湖嶺要衝之處。而地孤絶。早霜善歉。民居不多。邑力至殘。有難設置營門。故從前亦多此言而迄未決。今不可輕易議到矣。普行曰。臣則以其邑力之至殘。不得入見於巡路。雖未知形便之如何。而第聞邑在山上。形地狹隘。實非設營之處云矣。尙喆曰。諸議皆如此。置之。何如。上曰。依爲之。出擧條尙喆曰。判府事徐命膺所撰先朝行狀。臣等伏見。則大體果好矣。其中字句間。或不無未盡處。莫重文字。固當審愼矣。館閣諸臣輪示。如有所見。更爲釐正後入刻好矣。上曰。卿言是矣。命館閣諸堂進前。李徽之洪樂純洪國榮進前。上曰。大臣言好矣。卿等齊會詳見。或有釐正處。相議爲之。可也。徽之等曰。臣等豈有所見。而旣承聖敎。當一番奉覽矣。上命書傳敎曰。列聖誌狀印役。卽爲擧行。仍令本閣兼官。眼同監印。上曰。今日欲下停捧令。毋或不早乎。尙喆曰。臣意則頗早矣。國榮曰。當此災歲。停捧不可少遲。且歲除只餘一旬。今日下敎好矣。上曰。今則不可謂太早矣。仍命書傳敎曰。歲聿云。暮民窮轉甚。停糴雖成年年應行之事。而亦屬恤窮之一端。諸道當年新還未捧者。許令停退事。令備局三懸鈴。卽爲行會諸道兩都。上謂命善曰。本寺正。旣是兼內乘。故與武內乘。輪回入直於內寺。卽例也。而時任正李亨元。近十餘日不爲入直。連以武內乘爲省記。極甚怪訝。命善曰。今方呈旬。故不爲入直云矣。上曰。申飭入番。可也。善復曰。成均館西泮村。方出殺獄。而北道文官學諭朱宗勳。一夜之間。爲人被打致死。事近盜賊。而正犯。方自臣曹。定刑吏探得。而亦令左右捕廳。各別譏詗。期於捉得。何如。上曰。依爲之。出擧條徽之曰。部將洪留浩。今都政仕滿陞六。而本窠。乃是南行。而閑良內禁衛。滿六朔者。不過二人。限滿間。姑爲儲窠。何如。上曰。依爲之。徽之曰。南行宣傳官一窠。未差之代。一體儲窠。何如。上曰。依爲之。出擧條上曰。都政以何日將爲之乎。樂純曰。將以二十六日取稟矣。命善曰。聞內乘吳載光議處。以奪告身照律云。本事所係。不輕而重。則擬律終涉太歇。原公事勿施。其令更爲議啓。何如。上曰。依爲之。出擧條徽之曰。前同仁權管安舜命。去六月仕滿。而其時殿最。施以中考。故用以當都目勿敍右職之例。未得陞六。箇滿本職則出代。而前有過十朔後出六區處之例。今亦依此施行。何如。上曰。此非難知之事。居中則陳一都政。元無京外職之別。且以卿之所經者言之。奈之何守法於宣傳官林泰遠。而輕先出代於未準限之權管乎。難免不審之失。卿則推考。安舜命則旣非渠罪。特爲陞六。此後仕滿居中者。毋得出代。申明舊典爲之。可也。出擧條徽之曰。各道兵虞候。階是三品。責任亦重。而每以疲殘之人差送。故人皆厭避。間多有不赴之弊。此後則。時任四品守令中。以二十五六朔爲限者。通融備擬。以爲振刷疏通似好。故敢此仰達矣。上曰。依爲之。出擧條樂純曰。惠陵參奉趙德洵。敎官時。仕滿。都政當爲出六矣。今則相換爲參奉。法不當直出六品。而旣已仕滿之人。亦不可不爲陞六。何以爲之乎。上曰。陞六。可也。出擧條徽之曰。平薪僉使許圭。前以古今島僉使。因特敎相換矣。通計前仕。則來二月爲三十朔箇滿。此則。何以爲之乎。上曰。以移職仕計之。可也。出擧條尙喆曰。漢城判尹蔡濟恭。旣已仍任前職。備局堂上。亦爲還差。何如。上曰。依爲之。出擧條䕫鶴聞憙殷模鼎鎭曰。請亟寢鄭致達妻減死安置之命。快正王法。以洩神人之憤。上曰。不允。請還寢遠竄罪人韓翼謩金吾草記勿施之命。仍施遠竄之典。上曰。不允。請放歸田里罪人金相福。爲先極邊遠竄。上曰。不允。請黑山島定配罪人龜柱。亟加嚴鞫。快正王法。措辭竝見上上曰。不允。䕫鶴聞殷模鼎鎭曰。請濟州牧移配罪人敬彬。熊川縣定配罪人成運。亟令王府。更爲設鞫得情。上曰。不允。請彦衡養遂獻遂竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者。絶島散配。措辭竝見上上曰。不允。䕫曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削出罪人金漢耆。亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請慶源府定配罪人鳴遠。依律處斷。上曰。不允。請物故罪人德泰支屬應坐者。一一査出。絶島散配。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。措辭竝見上南鶴聞李殷模趙鼎鎭曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請海南縣竄配罪人金載順。亟令王府。設鞫嚴問。上曰。不允。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請還寢福氷酌處之命。依律處斷。上曰。不允。請海美縣定配罪人申光復。更令王府。嚴鞫得情。快正王法。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。快正王法。上曰。不允。請減死罪人弼海。亟寢酌處之命。仍令王府。設鞫得情。快正王法。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。請恒善支屬。亟命散配。日謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。快施當律。上曰。不允。請亟收放逐罪人鄭遠達。珍島郡定配罪人閔百奮放釋之命。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請河東府減死定配罪人昌鼎。依律處斷。上曰。不允。請濟州牧減死定配罪人範聖。依律處斷。上曰。不允。請物故罪人德泰支屬之應坐者。一竝詳査。絶島散配。上曰。不允。請漆原縣定配罪人志遜。更令王府。設鞫嚴問。期於得情。上曰。不允。請減死定配罪人德秀。亟令王府。更加嚴鞫。快正王法。上曰。不允。請削黜罪人鄭履煥。絶島安置。上曰。不允。措辭竝見上鶴聞等曰。新除授大司諫申思運。時在平安道楚山府任所。請斯速乘馹上來事。下諭。上曰。依啓。命退去。諸臣以次出。